Salamandroideos

A dos **salamandroideos** (*Salamandroidea*) é unha suborde de anfibios caudados que comprende as chamadas *salamántigas avanzadas*.

Os primeiros salamandroideos fósiles coñecidos son exemplares da especie *Beiyanerpeton jianpingensis*, datada no xurásico tardío, hai aproximadamente 157 millóns de anos.

## Características 
Diferéncianse das especie da suborde dos criptobrancoideos (e da nova, e discutida, suborde dos sirenoideos) en que teñen fusionados os ósos angular e prearticular na mandíbula, e en  que todos presentan fecundación interna.

Outra característica distintiva dos salamandroideos é o seu número de vértebras e o variadas que son. As vértebras destes animais presentan detrás do corpo unha concavidade, as apófises espiñosas e articulares son pouco saíntes, horizontais, e as apófises trasversas levan nunha lixeira bifurcación tuberculada, rudimentos de  costelas que nunca se unen co rudimentario esterno. As vértebras da cola varían en número segundo as especie e, en canto á súa forma son case semellantes ás demais, sobre todo as primeiras. Os salamandroideos son, pois, os urodelos cuxo esqueleto se compón de maior número de pezas.

## Distribución 
Os membros desta suborde encóntranse en todo o mundo excepto na Antártida, na África subsahariana e en Oceanía.

## Taxonomía 
### Descrición 
A suborde foi descrita en 1826 polo zoólogo austríaco Leopold Fitzinger, aínda que algúns autores atribúenlla ao zoólogo estadounidense Gladwyn Kingsley Noble, en 1931 (se cadra, polas diferenzas de Fitzinger cos criterios de clasificación de Linneo).

### Etimoloxía 
O nome científico *Salamandroidea* está formado, como é obvio, pola raíz do nome do seu xénero tipo, *Salamandra*, engadíndolle a desinencia do latín científico *-oidea*, plural neutro de *-oideus*, derivada do grego antigo εἴδος *eídos*, "aspecto", "aparencia", "forma", coa vogal epentética (de unión) *-o-*, pata facilitar a pronuncia, usada na formación de moitos nomes de ordes e subordes de animais.
 
### Clasificación 
Segundo o National Center for Biotechnology Information (Centro Nacional para a Información Biotecnolóxica), a suborde comprende as seguintes familias e subfamilias:

*'*Suborde *Salamandroidea'''* 
** Familia *Ambystomatidae*
** Familia *Amphiumidae*
** Familia *Dicamptodontidae*
** Familia *Plethodontidae*
*** Subfamilia *Hemidactyliinae*
*** Subfamilia *Plethodontinae*
** Familia *Proteidae*
** Familia *Rhyacotritonidae*
** Familia *Salamandridae*
*** Subfamilia *Pleurodelinae*
*** Subfamilia *Salamandrinae*
*** Subfamilia *Salamandrininae*

## Galería de imaxes 

File:Ambystoma jeffersonianum.jpg|*Ambystoma jeffersonianum*
File:Ambystoma spermatophores closeup.jpg|Espermatóforo de *Ambystoma* sp.
File:Amphiuma tridactylum.jpg|*Amphiuma tridactylum*
File:Batrachoseps gregarius.jpg|*Batrachoseps gregarius*
File:Northern red salamander (Pseudotriton ruber).JPG|*Pseudotriton ruber*
File:Salamandra corsica, Evisa, Corsica.jpg|*Salamandra corsica*

## Notas 
## Véxase tamén 
### Bibliografía 
* Larson, A. (1991): "A molecular perspective on the evolutionary relationships of the salamander families". *Evolutionary Biology* **25**: 211-277.
* Vitt, Laurie J. & Janalee P. Caldwell (2014): *Herpetology: An Introductory Biology of Amphibians and Reptiles*. 4th Edition. San Diego, California, USA: Academic Press. ISBN 978-0-1238-6919-7.
* Zug, G. R. (1993): *Herpetology: an introductory biology of amphibians and reptiles''. San Diego, California, USA: Academic Press.

### Outros artigos 
* Urodelos 
* Criptobrancoideos
* Sirenoidea

### Ligazóns externas 
* Salamandroidea  en Fauna Europaea. (**Nota:** Fauna Europaea considera este taxon como superfamilia).
* Salamandroidea no NCBI.
* Salamandroidea  en Fossilworks.   
* Salamandroidea na EOL.